Նշվում է, որ ԵԽ կազմից դուրս գալու դեպքում Ռուսաստանի քաղաքացիները կզրկվեն Մարդու իրավունքների եվրոպական դատարան հայց ներկայացնելու իրավունքից, ինչն, ըստ Յագլանդի, անընդունելի է, քանի որ կառույցը պարտավորվել է ողջ մայրցամաքում պաշտպանել մարդու իրավունքները: Նշենք, որ ներկայում ՄԻԵԴ-ի կողմից դիտարկվող հայցերի մեկ երրորդը բաժին է ընկնում Ռուսաստանին: Փաստորեն, Եվրոպան կկորցնի Ռուսաստանի վրա ճնշում գործադրելու հերթական լծակը: Միևնույն ժամանակ Եվրոպայի խորհրդից Ռուսաստանի դուրս գալը կողմերի միջև հարաբերություններում լուրջ հետընթաց կդառնա. 1996 թվականին Եվրոպայի խորհրդին Ռուսաստանի անդամակցությունը ներկայացվում էր որպես սառը պատերազմի ավարտից ի վեր կողմերի ամենամեծ քաղաքական ձեռքբերումը: Առաջիկա ամիսներին այդ ձեռքբերումը պահելու ուղղությամբ կողմերը և հատկապես ԵԽ-ն լուրջ քայլ է իրականացնելու, քանի որ ԵԽ անդամ մի շարք երկրներ կարծում են, որ Ռուսաստանի նկատմամբ պատժամիջոցների չեղարկումը կդառնա վտանգավոր նախադեպ Լեհաստանի, Ադրբեջանի, Թուրքիայի նման այնպիսի երկրների համար, որոնք քննադատության են ենթարկվում հակաժողովրդավարական միտումների համար: